Jun 04,2017
43% కుంగిన స్పైస్‌జెట్‌ లాభాలు
ముంబయి : నోట్ల రద్దు, ఇంధన ధరల్లో పెరుగుదల కారణంగా ప్రముఖ విమానయాన సంస్థ స్పైస్‌జెట్‌ లాభాలు తగ్గాయి. 2017 మార్చితో ముగిసిన తైమాసికంలో సంస్థ నికర లాభాలు 43 శాతం మేర క్షీణించి రూ.41.06 కోట్లకు పరిమితమైంది. గతేడాది ఇదే కాలంలో సంస్థ నికర లాభం రూ.73 కోట్లుగా ఉంది. 2016-17 మొత్తం ఆర్థిక సంవత్సరానికి సంబంధించి సంస్థ నికర లాభం రూ.407 కోట్ల నుంచి రూ.430 కోట్లకు పెరిగింది. ఇలాంటి గడ్డు పరిస్థితుల నడుమ.. కంపెనీ వరుసగా తొమ్మిదో త్రైమాసికంలో కూడా లాభాదాయకతలో నిలిచినట్టు కంపెనీ ఒక ప్రకటనలో పేర్కొంది. కాగా ఈ త్రైమాసికంలో నిర్వహణ రెవెన్యూ రూ. 1,625.7 కోట్లుగా ఉందని, మొత్తం ఆర్థిక సంవత్సరానికి రూ.6191.3 కోట్లుగా నమోదు అయిందని తెలిపింది. అయితే బలమైన పనితీరు కనబర్చినప్పటికీ... సంస్థకు డీమానిటైజేషన్‌ పెద్ద గుదిబండగా నిలిచిందని పేర్కొంది. దీనికితోడు ఇంధన ధరలు 46శాతం పెరగడంతో దాదాపు రూ.160 కోట్ల లాభాల్లో కోత పడినట్టు వివరించింది.
మీ స్నేహితులకు రికమెండ్ చెయ్యండి